**Poziv za odabir financijskih posrednika**

Zagreb, ožujak 2025.

# DEFINICIJE

**Alternativni investicijski fond (AIF)** - Investicijski fond osnovan sa svrhom i namjenom prikupljanja sredstava javnom ili privatnom ponudom od ulagatelja te ulaganja tih sredstava u skladu s unaprijed određenom strategijom i ciljem ulaganja AIF-a, a isključivo u korist imatelja udjela tog AIF-a;

**Društvo za upravljanje (DZU)** - Pravna osoba sa sjedištem u Republici Hrvatskoj koja, na temelju odobrenja Hrvatske agencije za nadzor financijskih usluga, obavlja djelatnost upravljanja jednim ili više AIF-ova ili pravna osoba sa sjedištem u drugoj državi članici EU koja, na temelju odobrenja nadležnog tijela te države članice, obavlja djelatnost upravljanja jednim ili više AIF-ova;

**EU** - Europska unija;

**Financijski posrednik** - Društvo za upravljanje AIF-om ili druga pravna osoba koja savjetuje AIF i/ili društvo posebne namjene (engl. *special purpose vehicle*) s ciljem provedbe Ulaganja;

**Krajnji korisnik** - Mikro, mala i srednja poduzeća (poslovni subjekti privatnog sektora) u skladu s Preporukom Europske komisije 2003/361/EC od 6. svibnja 2003. o definiciji mikro, malih i srednjih poduzetnika (SL L 124, 20.5.2003.) te subjekti srednje tržišne kapitalizacije (do 3.000 zaposlenih) koji pripadaju nekoj od faza ulaganja: sjemenskoj fazi razvoja (engl. *Seed*), početnoj fazi razvoja (engl. *Start-up*), kasnoj fazi razvoja (engl. *Later stage venture*), fazi rasta (engl. *Growth capital*), fazi zamjene kapitala (engl. *Replacement capital*), fazi preuzimanja (engl. *Buyout*), sukladno definiciji faza ulaganja prema Invest Europe[[1]](#footnote-2) metodologiji;

**Obveza na uplatu ulagatelja** (engl. *commitment*) - obveza ulagatelja na uplatu određenog iznosa (neovisno o tome je li taj iznos uplaćen u cijelosti ili djelomično ili je ulagatelju izvršen povrat tog iznosa u cijelosti ili djelomično), a koji iznos se, osim za vlasničko i kvazi-vlasničko financiranje Krajnjih korisnika, koristi za podmirenje naknada, troškova i drugih izdataka povezanih s ulaganjem;

**Prilika za ulaganje** - prijedlog zaprimljen od DZU (osnovanog ili onoga koji se tek planira osnovati) za ulaganje u AIF koji sadrži minimalno sljedeće dokumente ili informacije: opis projekta s pregledom tržišta, investicijskom strategijom i upravljačkom strukturom (uključujući i životopise članova tima DZU), ključne informacije o ciljanoj veličini ulaganja (uključujući i informacije o sudjelovanju drugih ulagatelja), uvjete ulaganja po pitanju načina provedbe, trajanja i troškova te financijski plan;

**Program ulaganja** ili samo Program - Program ulaganja u alternativne investicijske fondove;

**RH** - Republika Hrvatska.

# UVOD

Svrha ovog Poziva za odabir financijskih posrednika (dalje u tekstu: Poziv) je odabir Financijskih posrednika koji će upravljati alternativnim investicijskim fondovima sukladno uvjetima Programa ulaganja[[2]](#footnote-3).

HBOR je osigurao vlastita sredstva (dalje u tekstu: HBOR sredstva) za provedbu Programa ulaganja u alternativne investicijske fondove (dalje u tekstu: Program). Navedena sredstva HBOR ulaže **isključivo putem financijskih posrednika**, odnosno **alternativnih investicijskih fondova** (dalje u tekstu: AIF), u svoje ime i za svoj račun.

Cilj Programa je poboljšati dostupnost i diversificirati izvore financiranja hrvatskih poduzeća, omogućujući poduzetnicima pristup kapitalu kroz ulaganja alternativnih investicijskih fondova. Program je usmjeren na financiranje inovativnih projekata start-up poduzeća, MSP-ova i poduzeća srednje tržišne kapitalizacije (engl. „*mid-cap*“) s visokim potencijalom za rast.

**Naglasak je na ulaganjima koja doprinose gospodarskom i društvenom razvoju, u skladu s ciljevima održivosti, te poticanju uravnoteženog i održivog regionalnog razvoja RH.**

**Pravo na ulaganje ne postoji, već HBOR o svakom zahtjevu donosi posebnu odluku.** HBOR zadržava potpunu diskreciju u odlučivanju o iznosu ulaganja u pojedini AIF. HBOR će kod donošenja odluke o ulaganju voditi računa o strateškom interesu HBOR-a i RH.

Prijavitelji moraju ispunjavati uvjete iz ovog Poziva i Programa.

HBOR zadržava pravo izmjene uvjeta navedenih u ovom Pozivu, a sve eventualne izmjene bit će objavljene na internetskoj stranici [www.hbor.hr](http://www.hbor.hr).

# UVJETI PROGRAMA

|  |  |
| --- | --- |
| **UVJETI ULAGANJA** | |
| 1. **AIF-ovi** | Prihvatljivi AIF-ovi:   1. AIF-ovi u postupku osnivanja ili postojeći AIF-ovi; 2. osnovani u EU ili će biti osnovani u EU; 3. imaju definirano investicijsko razdoblje u skladu s tržišnom praksom (uobičajeno je 5 godina, uz mogućnost produžetka trajanja sukladno ugovornoj dokumentaciji AIF-a); 4. imaju ograničeno trajanje (uobičajeno ne prelazi 10 godina, uz mogućnost produžetka trajanja sukladno ugovornoj dokumentaciji AIF-a). |
| 1. **Financijski posrednici** | Financijski posrednici su društva koja upravljaju AIF-om ili druge pravne osobe koje savjetuju AIF i/ili društvo posebne namjene s ciljem provedbe ulaganja u vlasničko i kvazi-vlasničko financiranje Krajnjih korisnika.  Financijski posrednik mora zadovoljiti sljedeće osnovne uvjete:   1. članovi upravljačkog tima Financijskog posrednika moraju uložiti vlastita sredstva u AIF; 2. svi ulagatelji u AIF moraju imati jednake uvjete ulaganja (*pari-passu* načelo); 3. Financijski posrednik mora osigurati ulaganje Privatnih ulagatelja u iznosu koji odgovara minimalno 30% ukupne veličine AIF-a; 4. obveza na uplatu (engl. *commitment*) bilo kojeg ulagatelja neće prelaziti 50% ukupne veličine AIF-a, osim u slučaju osnivanja fonda za transfer tehnologija gdje udio pojedinačnog ulagatelja može biti veći; 5. kao dio strategije ulaganja AIF-a imaju namjeru uložiti najmanje iznos HBOR-ove obveze na uplatu u područja koja su navedena u Prilogu II. Uredbe o uspostavi programa InvestEU[[3]](#footnote-4); 6. kao dio strategije ulaganja AIF-a imaju namjeru uložiti u Krajnje korisnike koji su u trenutku prvog ulaganja AIF-a u njih osnovani u RH i najveći dio poslovanja obavljaju u RH ili planiraju ulaganje kojim će započeti dugoročno poslovanje u RH (naznačeno npr. značajnom radnom snagom u RH ili na drugi način). Iznos ulaganja u takve Krajnje korisnike mora odgovarati jednom od sljedeća dva kriterija:  * 70% ukupne veličine AIF-a, ili * dvostruki iznos HBOR-ove obveze na uplatu u AIF (na jedan euro HBOR-ove obveze na uplatu, AIF mora uložiti dodatno minimalno jedan euro).  1. mora poznavati hrvatsko poslovno okruženje, a poželjno je osigurati prisutnost na tržištu RH osnivanjem podružnica ili ureda u RH s odgovarajućim timom koji uključuje investicijske stručnjake smještene u RH koji su u mogućnosti djelovati u hrvatskom poslovnom okruženju (uključujući odgovarajuće poznavanje jezika) za cijelo vrijeme trajanja AIF-a; 2. mora biti osnovan u EU ili će biti osnovan u EU; 3. ima razvijen ili razvijaju ili su voljni razviti ESMS (engl. Environmental and Social Management System) ili ESG (engl. „Environmental, Social and Governance“) upravljački okvir koji će koristiti tijekom životnog ciklusa AIF-a; 4. kod ulaganja u Krajnje korisnike, kada je primjenjivo, provesti sve potrebne procjene tako da takvo ulaganje ne nanosi bitnu štetu (engl. *Do No Significant Harm*; skraćenica: DNSH) ekološkim ciljevima EU u smislu načela nenanošenja bitne štete sukladno članku 17. Uredbe (EU) 2020/852[[4]](#footnote-5).   HBOR-ova obveza na uplatu u AIF u pravilu će biti najmanje 7,5% ukupne veličine AIF-a, a najviše 25% ukupne veličine AIF-a.  Ukoliko AIF uz osnovne uvjete ispuni neki od niže navedenih dodatnih uvjeta, HBOR može razmotriti i viši udio HBOR-ove obveze na uplatu u takav AIF, i to:   1. do 50% ukupne veličine AIF-a :  * ako je strategija ulaganja AIF-a usmjerena na regionalni razvoj (projekte i poduzeća iz gospodarski manje razvijenih područja, npr. potpomognuta područja, otoci i brdsko-planinska područja RH[[5]](#footnote-6)); ili * ako AIF-om upravlja tim bez prethodnog zajedničkog iskustva u upravljanju AIF-om; ili * ako AIF-om upravlja tim koji ravnopravno zastupaju oba spola (engl. *gender balanced team*);  1. do 70% ukupne veličine AIF-a:  * ako je strategija ulaganja AIF-a usmjerena na transfer tehnologije.   Iznos HBOR-ove obveze na uplatu u pojedini AIF može iznositi maksimalno 25 mil. EUR. |
| 1. **Privatni ulagatelji** | Privatnim ulagateljima smatraju se:   1. financijske institucije u privatnom vlasništvu (ulaganje na vlastiti rizik i iz vlastitih sredstava); 2. fondovi fondova: 3. koji su klasificirani kao alternativni investicijski fond prema Direktivi o upraviteljima alternativnih investicijskih fondova[[6]](#footnote-7), 4. koji su pod upravljanjem ili savjetovanjem neovisnog upravljačkog tima, 5. čiji većinski pokrovitelji nisu države članice ili nacionalne razvojne banke ili institucije ili EIF ili Europska investicijska banka; 6. privatne zaklade i fondovi; 7. obiteljski uredi i poslovni anđeli; 8. korporativni investitori u većinskom privatnom vlasništvu; 9. osiguravajuća društva; 10. mirovinski fondovi; 11. privatne osobe; 12. akademske institucije (uključujući privatne istraživačke ustanove i sveučilišta) koja ulažu iz vlastitih sredstava proizašlih iz njihove komercijalne aktivnosti;   ukoliko ne dobivaju nikakav javni poticaj u svrhu ulaganja u AIF u koji će uložiti sredstva. |
| 1. **Krajnji korisnici** | Prihvatljivi Krajnji korisnici su mikro, mala i srednja poduzeća[[7]](#footnote-8) te poduzeća srednje tržišne kapitalizacije[[8]](#footnote-9) (do 3.000 zaposlenih) koja pripadaju nekoj od niže navedenih faza ulaganja prema Invest Europe[[9]](#footnote-10) metodologiji:   * sjemenskoj fazi razvoja (engl. *Seed*), * početnoj fazi razvoja (engl. *Start-up*), * kasnoj fazi razvoja (engl. *Later stage venture*), * fazi rasta (engl. *Growth capital*), * fazi zamjene kapitala (engl. *Replacement capital*), * fazi preuzimanja (engl. *Buyout*).   Neprihvatljivi Krajnji korisnici su oni:   1. koji obavljaju aktivnost navedenu na Listi neprihvatljivih aktivnosti[[10]](#footnote-11), i/ili 2. koji su „poduzetnici u teškoćama“ sukladno odredbama čl. 2(18) Uredbe Komisije (EU) br. 651/2014[[11]](#footnote-12) od 17. lipnja 2014. godine, i/ili 3. čija aktivnost, u trenutku ulaganja AIF-a, predstavlja kršenje mjera ograničavanja (engl. *Restricted Person*). |
| 1. **Vidljivost** | U komunikaciji o ulaganju, Financijski posrednici i Krajnji korisnici dužni su istaknuti oznaku vidljivost izvora financiranja. Tijekom pregovora s Financijskim posrednicima utvrditi će se oblik i način isticanja izvora financiranja.  Financijski posrednik će biti obvezan prenijeti u ugovornu dokumentaciju s Krajnjim korisnicima odredbe koje se odnose na vidljivost. |
| 1. **Namjena i način ulaganja** | Iz sredstava AIF-ova provodit će se vlasnička ili kvazi-vlasnička ulaganja u Krajnje korisnike.  Ulaganja u Krajnje korisnike provode se neizravno, putem AIF-a kojim upravlja Financijski posrednik (obuhvaća strukture koje uključuju holding kompanije kojima upravlja Financijski posrednik). |
| 1. **Naknade i troškovi** | Kod ugovaranja obveze na uplatu ulagatelja u AIF, sredstva za provedbu ulaganja u Krajnje korisnike i troškovi upravljanja te drugi troškovi AIF-a uključeni su u ukupan ugovoreni iznos preuzete obveze na uplatu ulagatelja. |
| 1. **Razdoblje provedbe** | Razdoblje provedbe Programa je do iskorištenja sredstava. |
| 1. **Ostalo** | Ugovorna dokumentacija temeljem koje će se HBOR obvezati na uplatu u AIF uključivat će, između ostalog:   * prava HBOR-a na uvid u dokumentaciju AIF-a neophodnu za praćenje i reviziju utroška HBOR sredstava; * obvezu čuvanja dokumentacije o korištenju HBOR sredstava; * obveze vezano za Vidljivost; * mogućnosti transfera udjela u AIF-ovima na druge osobe ukoliko to zatraži HBOR. |
| 1. **Povezani dokumenti / Privici** | Opći kriteriji prihvatljivosti za instrumente vlasničkog i kvazi-vlasničkog financiranja, dostupni [ovdje](https://www.hbor.hr/UserDocsImages/DIREKCIJA%20ULAGANJA/Op%C4%87i%20kriteriji%20prihvatljivosti%20(equity)%20-%20finalno.pdf?vel=194158).  Politika ulaganja u vlasnički kapital i kvazi-vlasnički kapital, dostupna [ovdje](https://www.hbor.hr/politika-ulaganja-u-vlasnicki-kapital-i-kvazi-vlasnicki-kapital). |

# PODNOŠENJE PRILIKE ZA ULAGANJE

Prijavitelji podnose Priliku za ulaganje na adresu elektroničke pošte: [equity@hbor.hr](mailto:equity@hbor.hr).

Prilika za ulaganje može biti podnesena na hrvatskom ili engleskom jeziku.

Financijski posrednik obvezan je dostaviti ispunjen i potpisanu Izjavu prijavitelja (Prilog 1) kojim potvrđuje da ne ispunjava niti jedan od navedenih kriterija isključenja.

Prijavitelj procjenjuje na koji način će najbolje prezentirati svoju Priliku za ulaganje. Iako sadržaj nije strogo definiran, on mora uključivati ključne informacije o tržištu, strategiji ulaganja, društvu za upravljanje i sličnim aspektima. Detaljnije smjernice o sadržaju ovog dokumenta možete pronaći u Prilogu 2 ovog Poziva.

Po primitku Prilike za ulaganje, HBOR će potvrditi primitak i provjeriti sadrži li ona sve potrebne informacije za prvi korak selekcijskog procesa – preliminarni pregled. Ukoliko dokumentacija bude potpuna, nastavit će se s daljnjim koracima selekcijskog procesa.

# SELEKCIJSKI PROCES

Selekcijski proces Financijskog posrednika provodi se kroz sljedeće korake:

*Korak 1. Preliminarni pregled*

Preliminarni pregled obuhvaća pregled sadržaja zaprimljenih Prilika za ulaganje.

Prilike za ulaganje koje sadrže **sve elemente propisane Pozivom** nastavljaju selekcijski proces.

Ako se za pojedinu Priliku za ulaganje procijeni da dio informacija nije dovoljno jasan i da su potrebna dodatna pojašnjenja, ista će biti zatražena uz definirani rok za dostavu pojašnjenja.

*Korak 2. Upoznavanje s timom DZU*

Ukoliko se utvrdi da Prilika za ulaganje zadovolji uvjete ovog Poziva, Programa i Politike ulaganja[[12]](#footnote-13) održat će se **sastanak uživo s timom DZU kako bi se utvrdila spremnost tima**. U iznimnim slučajevima sastanak se može održati i putem videokonferencije.

Tijekom sastanka se prolazi Prilika za ulaganje koju je identificirao tim DZU i pojašnjava HBOR-ov daljnji selekcijski proces. Cilj sastanka je bolje upoznati tim DZU, njihovo iskustvo, kvalifikacije i međusobne odnose unutar tima, način donošenja odluka, parametre budućeg AIF-a, i sl.

Nakon održanog sastanka, nad odabranim timovima DZU nastavit će se selekcijski proces. Oni timovi DZU nad kojima se selekcijski proces neće nastaviti o istome će biti obaviješteni pisanim putem uz napomenu da HBOR može u sljedećih 12 mjeseci, u slučaju potrebe (npr. odustajanje odabranog DZU ili sl.) nad njima nastaviti selekcijski proces.

*Korak 3. Dubinsko snimanje*

Za potrebe dubinskog snimanja potencijalnim timovima DZU šalje se **upitnik s popisom dokumentacije koju je potrebno dostaviti**. Nakon zaprimanja potrebne dokumentacije, ista se interno analizira te se po završetku analize organizira **posjet timu DZU** u njihovim prostorijama. Ukoliko je DZU tek u osnivanju i još nema svoje službene prostorije, sastanak se može održati i na nekoj drugoj lokaciji.

Ključna područja koja se analiziraju prilikom dubinskog snimanja: strategija, integritet i reputacija članova tima DZU, dosadašnje iskustvo, poznavanje tržišta, parametri fonda.

*Korak 4. Izbor*

Po završetku dubinskog snimanja, odabire se najbolja Prilika za ulaganje (jedna ili više).

1. Invest Europe, Glossary and methodology: <https://www.investeurope.eu/media/2784/invest-europe-research-methodology-and-definitions.xlsx> [↑](#footnote-ref-2)
2. Program ulaganja u alternativne investicijske fondove (AIF-ove), dostupan je (LINK). [↑](#footnote-ref-3)
3. UREDBA (EU) 2021/523 EUROPSKOG PARLAMENTA I VIJEĆA od 24. ožujka 2021. o uspostavi programa InvestEU i izmjeni Uredbe (EU) 2015/1017 (SL L 107, 26.3.2021) <https://eur-lex.europa.eu/legal-content/HR/ALL/?uri=CELEX%3A32021R0523> [↑](#footnote-ref-4)
4. UREDBA (EU) 2020/852 EUROPSKOG PARLAMENTA I VIJEĆA od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 <https://eur-lex.europa.eu/legal-content/HR/TXT/PDF/?uri=CELEX:32020R0852&from=EN> [↑](#footnote-ref-5)
5. Posebna područja RH:

   Potpomognuta područja - Jedinice lokalne samouprave razvrstane u I., II., III. i IV. skupinu sukladno Zakonu o regionalnom razvoju Republike Hrvatske (NN 147/2014, 123/2017, 118/2018) i Odluci o razvrstavanju jedinica lokalne i područne (regionalne) samouprave prema stupnju razvijenosti (NN 3/2024) i svim njihovim izmjenama i dopunama.

   Brdsko-planinska područja- Područja sukladno Zakonu o brdsko-planinskim područjima (NN 118/2018) i Odluci o obuhvatu i razvrstavanju jedinica lokalne samouprave koje stječu status brdsko-planinskog područja (NN 24/2019) i svim njihovim izmjenama i dopunama.

   Otoci - Sukladno Zakonu o otocima (NN 116/2018, 73/2020, 70/2021) i svim njegovim izmjenama i dopunama. [↑](#footnote-ref-6)
6. DIREKTIVA 2011/61/EU EUROPSKOG PARLAMENTA I VIJEĆA od 8. lipnja 2011. o upraviteljima alternativnih investicijskih fondova i o izmjeni direktiva 2003/41/EZ i 2009/65/EZ te uredbi (EZ) br. 1060/2009 i (EU) br. 1095/2010  [↑](#footnote-ref-7)
7. Sukladno Preporuci Europske komisije 2003/361/EC od 6. svibnja 2003. o definiciji mikro, malih i srednjih poduzetnika (SL L 124, 20.5.2003.):

   srednje poduzeće ima do 250 zaposlenih, promet do 50 mil. EUR ili ukupnu bilancu do 43 mil. EUR;

   malo poduzeće ima do 50 zaposlenih i promet ili ukupnu bilancu do 10 mil. EUR;

   mikro poduzeće ima do 10 zaposlenih i promet ili ukupnu bilancu do 2 mil. EUR. [↑](#footnote-ref-8)
8. Uredba (EU) 2015/1017 Europskog parlamenta i Vijeća od 25. lipnja 2015. o Europskom fondu za strateška ulaganja, Europskom savjetodavnom centru za ulaganja i Europskom portalu projekata ulaganja i o izmjeni uredaba (EU) br. 1291/2013 i (EU) br. 1316/2013 (SL L 169, 1.7.2015.):

   „malo poduzeće srednje tržišne kapitalizacije” znači subjekt koji ima do 499 zaposlenika i koji nije MSP;

   „poduzeće srednje tržišne kapitalizacije” znači subjekt koji ima do 3.000 zaposlenika i koji nije MSP niti malo poduzeće srednje tržišne kapitalizacije. [↑](#footnote-ref-9)
9. Invest Europe, Research methodology and definitions, dostupno [ovdje](https://www.investeurope.eu/media/2784/invest-europe-research-methodology-and-definitions.xlsx). [↑](#footnote-ref-10)
10. Lista neprihvatljivih aktivnosti objavljena je u Općim kriterijima prihvatljivosti za instrumente vlasničkog i kvazi-vlasničkog financiranja, dostupno [ovdje](https://www.hbor.hr/UserDocsImages/DIREKCIJA%20ULAGANJA/Op%C4%87i%20kriteriji%20prihvatljivosti%20(equity)%20-%20finalno.pdf?vel=194158). [↑](#footnote-ref-11)
11. Uredba Komisije (EU) br. 651/2014 od 17.06.2014. godine o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187 od 26.06.2014.), odnosno sukladno odredbama propisa koji uređuje ovo pitanje, a koji će biti na snazi u trenutku odobrenja ugovaranja HBOR-ove obveze na uplatu. [↑](#footnote-ref-12)
12. Politika ulaganja u vlasnički kapital i kvazi-vlasnički kapital, dostupno [ovdje](https://www.hbor.hr/politika-ulaganja-u-vlasnicki-kapital-i-kvazi-vlasnicki-kapital). [↑](#footnote-ref-13)